
Christian Brøns og Venstre skylder en forklaring
”Vi i Venstre afsatte i vores budgetforslag 160 millioner kroner til henholdsvis, Klimabro (80 millioner kr.), en forlængelse af Ringboulevarden (40 millioner kroner) samt cykelstier (40 millioner kroner) ” skriver et lokalt byrådsmedlem her i avisen.
[bookmark: _GoBack]Det vedtagne budget giver 30 millioner kroner til Klimabro, 6 millioner kroner til Cykelstier og 1,5 millioner kr. til VVM til Ringeboulevarden; det er for lidt, udtaler Venstre her i avisens spalter igen og igen.
 Radikale Venstre er med i sidste to års budgetter– modsat Venstre – og vi mener faktisk, at årets budget er et pænt ambitiøst udviklingsbudget for vores kommune; med den økonomi Randers Kommune har til rådighed. Der er en god balance mellem udvikling og velfærd.
Venstre vil bruge 160 millioner kroner om året på infrastruktur projekter i de næste fire år.  Hvor vil Venstre finde de mange penge – kom ind i den kamp Venstre! Hvilke velfærdsområder skal der spares på?
Nu når talen handler om liberale Venstre og deres økonomiske handlinger i byrådssalen, er der et par ting, der også må fremføres.
Ved budgetforhandlingerne i år 2019 (hvor Venstre valgte at stå udenfor vedtagne budget) forslog partiet foreslår rammebesparelser i deres eget V-budget på 57 millioner kroner (år 2020), 100 millioner kroner (år 2021), 135 millioner kroner (år 2022) og 175 millioner kroner (i år 2023) – nb. rammebesparelser er besparelser Venstre ikke vil sætte navn på. Det bliver forvaltningens opgave at finde disse; primært på velfærdsområderne!
Her år 2020 har Venstre fremført et noget alternativt fælles budget med Velfærdslisten, Enhedslisten, Beboerlisten samt DF. Lige pludselig var den økonomiske smalhals (rammebesparelserne) fra Venstres budget 2019 pist borte. Ikke nok med det, der var i Venstre og Venstrefløjens fællesbudget også råd til at bruge endnu flere penge på infrastrukturen, end i Venstres eget budget sidste år. Ja, helt fantastisk kunne velfærden tillige gives et ganske pænt økonomisk løft (et løft langt over hvad udligningsreformen giver mulighed for).
V- borgmesterkandidat Christian Brøns. Hvor har du og Kasper Fuhr m.fl. fundet de mange millioner (trecifret millionbeløb udover forvaltningens beregninger for, hvad der er råd til!) til jeres fælles budget? 
Kære Christian Brøns. Hvad er det, der foregår i lokale Venstre i disse år? Fortæl det til avisens læsere.

